open-index/open-wikipedia-markdown huggingface dataset:
אני אחמד

**אני אחמד** הוא סרט תיעודי קצר משנת 1966, שתסריטו והפקתו בפועל נעשתה על ידי רם לוי, לימים זוכה פרס ישראל, ובימויו נעשה על ידי הבמאי אבשלום כ"ץ.

במרכזו של הסרט עומד אחמד יוסוף מסארווה, צעיר ערבי-ישראלי מהכפר ערערה שבמשולש, שמתקשה למצוא פרנסה בכפרו, ועובר לתל אביב. למרות שלאחמד תעודת בגרות – העבודה היחידה שהוא מצליח להשיג היא בתור פועל בניין. בעבודתו מתעמרים בו הקבלנים, וכשהוא מנסה לרכוש חדר אינו מצליח, וכל שהוא משיג הוא צריף דולף.

רם לוי, ממפיקי הסרט, החל בהיותו סטודנט לכלכלה באוניברסיטה העברית לעבוד ב"קול ישראל", והפיק סדרת תוכניות על יחסי יהודים–ערבים בישראל. התוכנית זכתה להצלחה, וההצלחה הובילה לפיתוח סדרה נוספת, שנעשתה בשיתוף אחמד סאבר מסארווה, שלימים היה עורך דין וראש עיריית טייבה. אבשלום כ"ץ, במאי סרטים דוקומנטריים, הציע ללוי ולמסארווה לפתח את התוכנית לסרט בבימויו.

הוחלט שהסרט יתבסס על פרק מתוכנית של לוי, שעסקה בחיי נוער ערבי בישראל. הפרק שדובר בו נקרא "הכפר שלי – העיר שלכם", והוא נכתב בהתבסס על זיכרונותיו של אחמד יוסוף מסארווה כפועל בניין בתל אביב. התסריט שוכתב מחדש בשיתוף עם מסארווה, שנבחר לשחק את עצמו בתפקיד הראשי. הצלם היה אוסטרלי בשם ג'ון בארנרד שפעל אז בישראל. המוזיקה נוצרה על ידי צבי בן-פורת, והקריין שנבחר היה שותפו של לוי לתוכנית הרדיו, אחמד סאבר מסארווה. הצטרף העורך דני שיק, והיהלומן תומך השמאל דוד ארנפלד הציע להפיק ולממן את הסרט.

הם פנו לשמואל טולדנו, היועץ לענייני ערבים במשרד ראש הממשלה, שמתוקף תפקידו נדרש למנוע הבעת סממנים לאומיים פלסטיניים וביקורת על המשטר. הם הגישו לו את תסריט הסרט בלבד, והוא הסכים, למעט משפט אחד בנושא הפקעת הקרקעות, אותו דרש להסיר. גם את המועצה לביקורת סרטים ומחזות הצליח "אני אחמד" לעבור עם תיקונים קלים בלבד. לאחר הקרנתו הועלתה נגדו ביקורת רבה, על שאינו מציג נאמנה את המציאות, ועל שהוא פוגע בדימויה של ישראל. יעקב כהן, ראש המחלקה הערבית בהסתדרות, צעק בהקרנת הסרט: "בושה וחרפה, אלה דברים מזויפים. לא אמיתיים". הממונה על עידוד הסרט הישראלי במשרד המסחר והתעשייה דחה את הבקשה להשתתף במימונו, כמקובל בסרטים ישראליים אחרים.

## קישורים חיצוניים

* הסרט באתר Vimeo
* 
*  ()
* 

## הערות שוליים

קטגוריה:סרטים תיעודיים ישראליים
קטגוריה:סרטי 1966
קטגוריה:ערביי ישראל
קטגוריה:סרטים בעברית
קטגוריה:סרטים בערבית
קטגוריה:סרטים תיעודיים העוסקים בסכסוך הישראלי-פלסטיני
קטגוריה:ערערה
קטגוריה:סרטים ישראליים משנת 1966
קטגוריה:סרטי רם לוי
רהצ'וב

**רהצ'וב** (בבלארוסית: **Рагачо́ў**, רהצ'ואו; ברוסית: **Рогачёв**, רוגצ'וב; בפולנית: **Rohaczów**, רוהצ'וב; ביידיש: **ראָגאַטשאָוו**) היא עיר במחוז הומל שבמזרח בלארוס, על גדתו המערבית של נהר דניפר בהצטלבותה עם נהר דרוט. בעיר התקיימה עד השואה קהילה יהודית גדולה.

## תולדות היישוב
רהצ'וב נזכרת לראשונה בשנת 1142, ומסוף המאה ה-13 הייתה בשליטת הדוכסות הגדולה של ליטא, ולאחר מכן בשליטת האיחוד הפולני-ליטאי. בחלוקת פולין הראשונה, בשנת 1772, סופחה העיר לשטחי האימפריה הרוסית.

בשנת 1863 הוציאו הרוסים להורג בעיר את אחד ממובילי מרד ינואר.

## יהודי רהצ'וב
בשנת 1897 נמנו בעיר 5,047 יהודים, ובשנת 1923 נמנו בה 6,230 יהודים, כמחצית תושביה. בתקופה הסובייטית פעל בעיר בית ספר יידי. בעיר נולדו בין היתר הרב יוסף רוזין והמחזאי שמואל הלקין והאמן אנטולי קפלן.

עם פרוץ מבצע ברברוסה הצליחו רבים מיהודי העיר להתפנות מזרחה, בזכות מסילת הרכבת שעברה בה, ורבים מהגברים היהודים בה גויסו לשורות הצבא האדום.

ב-3 ביולי 1941 נכבשה העיר בידי הגרמנים, ואלו ביססו את  השליטה בה ב-14 בחודש. לאחר מכן, רוכזו היהודים שנותרו בעיר בגטו שהוקם בה, בו הועסקו בעבודות כפייה.

באוקטובר 1941 הובאו לגטו שבעיר יהודים נוספים מגטאות ומיישובי הסביבה, ורכוש היהודים בעיר נשדד. ב-1 בנובמבר 1941 רצחו שוטרים גרמנים ובלארוסים את כל יושבי הגטו, בין 1,500 ל-2,700 איש. לאחר מכן, רצחו הגרמנים גם ילדים ממשפחות מעורבות בעיר.

## קישורים חיצוניים

* 
* 
* 
* 
* 

קטגוריה:מחוז הומל: ערים
קטגוריה:קהילות יהודיות בבלארוס
קטגוריה:גטאות בבלארוס
Tritt auf die Glaubensbahn, רי"ב 152

[200px|ממוזער|שמאל|[כתב יד (מקור)|כתב יד של פרטיטורת הסינפוניה]]
**Tritt auf die Glaubensbahn** (בעברית: עלה על דרך האמונה) רי"ב 152, היא קנטטה שהלחין יוהאן סבסטיאן באך ב-1714, בהיותו בוויימאר, והוא ביצע אותה לראשונה ב-30 בדצמבר באותה שנה, לכבוד יום ראשון שלאחר חג המולד.

## היסטוריה ומילים
באך עבד כמלחין החצר של הדוכס בוויימאר מ-1708, ובמרץ 1714 קודם לתפקיד הממונה על המוזיקה. בתפקיד זה היה אחראי להלחנה של יצירה חדשה מדי חודש, בעיקר של קנטטות, כשמטרתו הייתה להלחין קנטטה עבור כל מועד בשנה, תוך כמה שנים. לפי הידוע כיום, קנטטה זו הייתה האחרונה והשמינית שהלחין באותה שנה, לאחר רי"ב 182, רי"ב 12, רי"ב 172, רי"ב 21, רי"ב 54 (כנראה), רי"ב 199 ורי"ב 61.

הלברית אינה קשורה לסדר הקריאה של אותו יום והיא נכתבה על ידי סלומון פרנק, משורר החצר שכתב את הלברית לקנטטות נוספות של באך בתקופה זו. הטקסט עוסק בישו כאבן הפינה שעליה נשען העולם, ועל האדם ללכת בדרך האמונה ולא למעוד על האבן ולחטוא. הוא עורך פרפרזה על הפסוק "וְהָיָה לְמִקְדָּשׁ, וּלְאֶבֶן נֶגֶף" מספר ישעיהו ועל הפסוק "אֶבֶן מָאֲסוּ הַבּוֹנִים הָיְתָה לְרֹאשׁ פִּנָּה" מתהלים וממשיך עם מוטיב האבן כשהוא מדמה את ישו גם לאבן יקרה. הקנטטה מהווה דיאלוג בין שני קולות, בס המייצג את ישו וסופרן המייצג את הנשמה. בקטע האחרון מתקיים ביניהם דואט בו שואפת הנשמה להתאחד עם ישו.

בניגוד לקנטטות אחרות מתקופה זו, באך לא השתמש בה שוב בעבודתו בלייפציג, ייתכן משום שהיא "צנועה" מדי ודלת תזמור יחסית לתנאים שעמדו לרשותו בלייפציג והוא לא רצה לערוך ולשנות את האווירה המדויקת שלה.

## מבנה והרכב מבצע
הקנטטה נכתבה לשני סולנים, בס וסופרן שמלווים בחלילית, אבוב, ויולה ד'אמור, ויולה דה גמבה ובאסו קונטינואו. זוהי הקנטטה היחידה שלו שנועדה לביצוע עם ויולה ד'אמור. בקנטטה שישה חלקים:
# סינפוניה
# אריה לבס: *Tritt auf die Glaubensbahn* (עלה על דרך האמונה)
# רצ'יטטיב לבס: *Der Heiland ist gesetzt* (המושיע הוצב)
# אריה לסופרן: *Stein, der über alle Schätze* (אבן, העולה על כל האוצרות)
# רצ'יטטיב לבס: *Es ärgre sich die kluge Welt* (הנח לעולם הפיקח לכעוס)
# אריה בדואט לסופרן ולבס: *Wie soll ich dich, Liebster der Seelen, umfassen?* (איך, אהוב הנפשות, אחבקך?)

## הקלטות
היצירה הוקלטה כ-23 פעמים על ידי מנצחים ידועים, בהם ניקולאוס הרנונקור (ב-1985), טון קופמן (ב-1995), מסאקי סוזוקי (ב-1997) וג'ון אליוט גרדינר (ב-2000).

## קישורים חיצוניים

* פרטי הקנטטה באתר קנטטות באך
* טקסט הקנטטה באתר קנטטות באך (בתרגום לעברית)

## הערות שוליים

קטגוריה:קנטטות מאת יוהאן סבסטיאן באך
עונת 1958/1959 בליגה הלאומית

**עונת 1958/1959** בליגה הלאומית הייתה העונה הרביעית של הליגה הלאומית כליגת הכדורגל הבכירה בישראל.

על ניצחון במשחק הוענקו שתי נקודות ונקודה בודדת הוענקה על תיקו. במידה והיה שוויון בנקודות, נקבע הדירוג בטבלה על פי יחס שערים. הליגה כללה 12 קבוצות. העונה החלה ב-22 בנובמבר 1958 והסתיימה ב-16 במאי 1959. בתום העונה סיימה הפועל פתח תקווה במקום הראשון וזכתה באליפות. המבקיע המצטיין של העונה היה אהרון אמר ממכבי חיפה שכבש 17 שערים.

בסיום העונה הפועל כפר סבא ירדה לליגת המשנה ובמקומה לליגה הלאומית עלתה קבוצת בני יהודה תל אביב.
## טבלת הליגה

קטגוריה:1958 בישראל: כדורגל
קטגוריה:1959 בישראל: כדורגל
קטגוריה:עונות בליגה העליונה בכדורגל בישראל
קטגוריה:תחרויות כדורגל ב-1958
קטגוריה:תחרויות כדורגל ב-1959
עונת 1959/1960 בליגה הלאומית

**עונת 1959/1960** בליגה הלאומית הייתה העונה החמישית של הליגה הלאומית כליגת הכדורגל הבכירה בישראל.

על ניצחון במשחק הוענקו שתי נקודות ונקודה בודדת הוענקה על תיקו. הליגה כללה 12 קבוצות. במידה והיה שוויון בנקודות, נקבע הדירוג בטבלה על פי יחס שערים. העונה החלה ב-19 בספטמבר 1959 והסתיימה ב-11 ביוני 1960. העונה הסדירה בפעם השנייה ברציפות הסתיימה בניצחון של הפועל פתח תקווה. המבקיע המצטיין של העונה היה רפי לוי ממכבי תל אביב שכבש 19 שערים. 

בסיום העונה הפועל רמת גן ירדה לליגת המשנה ובמקומה לליגה הלאומית עלתה קבוצת שמשון תל אביב.
## טבלת הליגה

קטגוריה:1959 בישראל: כדורגל
קטגוריה:1960 בישראל: כדורגל
קטגוריה:עונות בליגה העליונה בכדורגל בישראל
קטגוריה:תחרויות כדורגל ב-1959
קטגוריה:תחרויות כדורגל ב-1960
רודניה

**רוּדְנְיָה** (ברוסית: **Ру́дня**; בפולנית: **Rudnia**) היא עיר מחוז במחוז סמולנסק שבמערב רוסיה, בסמוך לגבול בלארוס, בה התקיימה עד השואה קהילה יהודית גדולה.

## תולדות היישוב
העיירה, השוכנת על גדות נהר מלאיה ברזינה (Malaya Berezina), כ-68 ק"מ צפונית מערבית לסמולנסק, נזכרת לראשונה בשנת 1363. בחלוקת פולין הראשונה בשנת 1772 נכלל היישוב בתחום האימפריה הרוסית, ובשנת 1926, תחת השלטון הסובייטי, הוענקו לרודניה זכויות עיר.

## יהודי רודניה
בין מלחמות העולם נמנו בעיירה 2,235 יהודים, שיעור גבוה באוכלוסייתה. בתקופה הסובייטית פעלו בעיירה מספר קולחוזים יהודיים.

ב-14 ביולי 1941, במהלך מבצע ברברוסה, נכבשה העיירה בידי הגרמנים, ותוך כחודש רוכזו כ-1,200 היהודים שנותרו בעיירה בגטו מוקף גדר תיל שהוקם בה, בו סבלו מצפיפות ומרעב, והועסקו בעבודות כפייה. עד ספטמבר 1941 רצחו הגרמנים כ-120 מיהודי הגטו.

ב-21 באוקטובר 1941 נמסר ליהודי הגטו שבעיירה כי הם עתידים להיות מועברים לסמולנסק. כאשר התרכזו, ערכו בהם הגרמנים סלקציה, ולמעט כ-300 בעלי מלאכה, רצחו מחוץ לעיירה את כל היהודים. בד בבד נרצחו יהודים שהסתתרו בבתיהם בגטו.

בפברואר 1942 רצחו הגרמנים את אחרוני היהודים שנותרו בעיירה, ביחד עם כ-300 יהודים נוספים ממיקולינו.

## קישורים חיצוניים

* 
* 
* 

קטגוריה:מחוז סמולנסק: ערים
קטגוריה:קהילות יהודיות ברוסיה
קטגוריה:גטאות ברוסיה
עונת 1960/1961 בליגה הלאומית

**עונת 1960/1961** בליגה הלאומית הייתה העונה השישית של הליגה הלאומית כליגת הכדורגל הבכירה בישראל.

על ניצחון במשחק הוענקו שתי נקודות ונקודה בודדת הוענקה על תיקו. במידה והיה שוויון בנקודות, נקבע הדירוג בטבלה על פי יחס שערים. הליגה כללה 12 קבוצות, והתקיימה מה-5 בנובמבר 1960 עד ה-27 במאי 1961. העונה הסדירה בפעם השלישית ברציפות הסתיימה בניצחון של הפועל פתח תקווה. המבקיעים המצטיינים של העונה היו זכריה רצאבי מהפועל פתח תקווה ושלמה לוי מהפועל חיפה שכבשו 15 שערים כ"א. 

בסיום העונה בית"ר תל אביב ירדה לליגת המשנה ובמקומה לליגה הלאומית עלתה קבוצת הפועל טבריה.

## טבלת הליגה

קטגוריה:1960 בישראל: כדורגל
קטגוריה:1961 בישראל: כדורגל
קטגוריה:עונות בליגה העליונה בכדורגל בישראל
קטגוריה:תחרויות כדורגל ב-1960
קטגוריה:תחרויות כדורגל ב-1961
איברהים דורו

**איברהים דורו** (בבוסנית: **Ibrahim Duro**; נולד ב-26 באפריל 1970) הוא כדורגלן עבר בוסני ששיחק בעמדת הקשר ובעיקר בעמדת הקיצוני השמאלי, וזאת בשל מהירותו הרבה ויכולת הכדרור שלו.

## קריירת משחק
דורו נולד בעיר קוניץ' שביוגוסלביה ובגיל נוער שיחק בקבוצה המקומית בסרייבו. דורו עלה לקבוצת הבוגרים אך עד מהרה נאלץ לעזוב את הקבוצה בעקבות השבתת הליגה המקומית עקב המלחמות באזור ועבר לשחק בקרואטיה. תחילה חתם בהיידוק ספליט ובהמשך עבר לשיבניק. 

בעונת  חתם דורו במכבי חיפה שאותה אימן גיורא שפיגל. הקבוצה לא הצליחה במאבקיה בליגה ושפיגל אף פוטר במהלך העונה. אולם, תחת הדרכתו של מחליפו, דניאל בריילובסקי, זכתה הקבוצה בגביע המדינה לאחר שניצחה בגמר את הפועל ירושלים, משחק שבו דורו בישל את השער הראשון והשני בהארכה. גם עונת  לא הייתה מוצלחת עבור חיפה בזירה המקומית, אולם כמחזיקת גביע המדינה, השתתפה הקבוצה בגביע אירופה למחזיקות גביע ורשמה קמפיין מוצלח כשהודחה רק בשלב רבע הגמר לאחר שניצחה בשלבים הקודמים את גלנטורן, ס.ו. ריד ופריס סן ז'רמן. דורו שותף ברוב המשחקים ואף כבש שער במשחק נגד ריד בקריית אליעזר.
דורו נחשב לשחקן אמוציונלי המרבה להתווכח עם השופטים, ובמהלך הקדנציה בחיפה הורחק פעמיים.

בעונת  עבר מחיפה להפועל כפר סבא עמה ירד לליגה השנייה. את העונה הבאה פתח באותה הליגה במדי מכבי אחי נצרת.

ב-2001 שב לקבוצה ממנה הגיע לישראל, נ.ק. זאגרב, ובעונת  זכה עמה באליפות היחידה בתולדותיה. ב-2003 עבר לשחק ברייקה וב-2004 עבר לשחק בססבטה מהליגה השנייה.

דורו רשם שתי הופעות במדי נבחרת בוסניה. בסוף שנות התשעים, כשהוענקה לו אזרחות קרואטית, כבר לא יכול היה לשחק בשורות נבחרת קרואטיה בשל ההופעות שערך בנבחרת בוסניה קודם לכן.

לדורו אח בשם סמיר המשחק בזניצה.

## קישורים חיצוניים

* דף השחקן של איברהים דורו, באתר הרשמי של מכבי חיפה

## הערות שוליים

קטגוריה:כדורגלנים בוסנים
קטגוריה:קשרי כדורגל בוסנים
קטגוריה:כדורגלנים יוגוסלבים
קטגוריה:קשרי כדורגל יוגוסלבים
קטגוריה:כדורגלני סרייבו
קטגוריה:כדורגלני היידוק ספליט
קטגוריה:כדורגלני שיבניק
קטגוריה:כדורגלני נ.ק. זאגרב
קטגוריה:כדורגלני מכבי חיפה
קטגוריה:כדורגלני הפועל כפר סבא
קטגוריה:כדורגלני מכבי אחי נצרת
קטגוריה:כדורגלני רייקה
קטגוריה:כדורגלני נבחרת בוסניה והרצגובינה
קטגוריה:כדורגלנים זרים בישראל
קטגוריה:ספורטאים בוסנים בישראל
קטגוריה:ילידי 1970
שרון ניר

**שרון ניר** (נולדה ב-3 בנובמבר 1970, ד' בחשוון ה'תשל"א) היא חברת הכנסת מטעם ישראל ביתנו וקצינה בצה"ל במילואים בדרגת תת־אלוף. בין היתר שימשה מפקדת בית הספר הארצי לקשר, תקשוב וסייבר (בה"ד 7), יועצת הרמטכ"ל לענייני מגדר ויו"ר פורום דבורה.

## ביוגרפיה
ניר נולדה וגדלה בחיפה והיא בוגרת תיכון חוגים בעיר. בשנת 1989 התגייסה לצה"ל, שובצה בחיל הקשר ועברה קורס מקצועי כמדריכת תקשוב. לאחר שסיימה קורס קצינות בשנת 1990, שימשה מפקדת מחלקה בגדוד הקשר בעוצבת הפלדה. בשנת 1992 שימשה כמפקדת צוות בהשלמה החילית של קורס קציני קשר, ובהמשך אף הייתה לאישה הראשונה שפיקדה על ההשלמה החיילית של קציני הקשר בבה"ד 7.

בהמשך שימשה סגנית מפקד יחידת הקשר המטכ"לית, שימשה ראש-לשכת ראש אגף התכנון, וראש ענף נהלים פקודות וחקיקה באגף. בשנת 2003 מונתה לתפקיד ראש ענף תכנון וארגון עת הוקם אגף התקשוב בצה"ל. בשנת 2007 מונתה למפקדת גדוד התקשוב "שגב" של פיקוד המרכז, והייתה לאישה הראשונה המפקדת על גדוד תקשוב מבצעי. בשנת 2009 הועלתה לדרגת אלוף-משנה ומונתה לראש מחלקת בירור בנציבות קבילות החיילים, בעת כהונתו של אלוף במילואים יצחק בריק כנציב קבילות החיילים.

ביוני 2015 מונתה למפקדת בית הספר הארצי לקשר, תקשוב וסייבר, וגם במינוי זה הייתה לאישה הראשונה בתפקיד. הובילה את מהלך העברת הבסיס ממרכז הארץ לקריית ההדרכה בנגב. ביולי 2016 מונתה ליועצת הרמטכ"ל לענייני מגדר ושימשה בתפקיד עד ספטמבר 2019.

בשנים 2020–2022, לאחר שהשתחררה מצה"ל, שימשה בהתנדבות כיו"ר פורום דבורה, העוסק בייצוג שוויוני לנשים במוקדי קבלת החלטות בממסד הביטחוני-מדיני ובשיח הציבורי.

בשנת 2020 שימשה מרצה מן החוץ באוניברסיטת רייכמן בבית ספר לאודר לממשל ודיפלומטיה.

באוגוסט 2022 הצטרפה ניר לרשימת "ישראל ביתנו" לקראת הבחירות לכנסת העשרים וחמש. היא הוצבה במקום הרביעי ברשימת המפלגה, ונכנסה לכנסת.

### הכנסת ה-25
כחברת כנסת, ניר חברה בוועדת החוץ והביטחון, בוועדת המשנה למודיעין ובוועדת האתיקה.

ניר פועלת לתיעדוף אוכלוסיית המשרתים בצה"ל בסדיר ובמילואים ולקידום נשים למוקדי החלטות ולתפקידי מפתח.

### חיים אישיים והשכלה
ניר היא בעלת תואר ראשון במדעי ההתנהגות בהצטיינות ותואר שני במנהל עסקים, שניהם מאוניברסיטת בן-גוריון בנגב. היא בוגרת המכללה לביטחון לאומי. עד כניסתה לפוליטיקה שימשה מרצה בבית הספר לממשל ודיפלומטיה של אוניברסיטת רייכמן.

ניר נשואה לתא"ל יריב ניר, שכיהן כקצין קשר ותקשוב ראשי, ואם לשלושה. מתגוררת במודיעין.

## קישורים חיצוניים

* שרון ניר, באתר ערוץ כנסת
* 
* 
* שיר חורי, במחנה, סוללות דרך, 10 במרץ 2014
* 
* שרון ניר, נשים הן חלק בלתי נפרד מצה"ל, סלונה, 5 במרץ 2017
*
* 
* פ"א – פגישה אישית – אורחת: תא"ל שרון ניר, גלי צה"ל, 7 בספטמבר 2019
* 
* 
* 

## הערות שוליים

קטגוריה:מפקדי בה"ד 7
קטגוריה:חיילי חיל הקשר והתקשוב
קטגוריה:יועצות הרמטכ"ל לענייני מגדר
קטגוריה:בוגרות המכללה לביטחון לאומי
קטגוריה:בוגרי המכללה לביטחון לאומי
קטגוריה:קצינות צה"ל בדרגת תת-אלוף
קטגוריה:תתי-אלופים בצה"ל
קטגוריה:בוגרות תיכון חוגים
קטגוריה:בוגרי תיכון חוגים
קטגוריה:חברי הכנסת העשרים וחמש
קטגוריה:בוגרות אוניברסיטת בן-גוריון בנגב
קטגוריה:בוגרי אוניברסיטת בן-גוריון בנגב
קטגוריה:חיילות חיל הקשר והתקשוב
קטגוריה:חברות הכנסת העשרים וחמש
קטגוריה:חברי הכנסת מטעם ישראל ביתנו
קטגוריה:חברי הכנסת: אנשי צבא
קטגוריה:ישראליות שנולדו ב-1970
קטגוריה:ישראלים שנולדו ב-1970
הספרייה הדיגיטלית של קטר

ה**ספרייה הדיגיטלית של קטר** (**Qatar Digital Library - QDL**) היא ספרייה דיגיטלית דו-לשונית פרי יוזמה משותפת של קרן קטר, הספרייה הלאומית של קטר והספרייה הבריטית. הספרייה הוקמה באוקטובר 2014 ומכילה את האוסף המקוון הגדול ביותר של נתונים היסטוריים אודות מדינות המפרץ הפרסי. עד סוף 2018 מתוכנן לסרוק למעלה ממיליון מסמכים היסטוריים נוספים.

הספרייה מכילה 500,000 דפים השייכים לספרייה הבריטית, ובהם מספר רב של צילומים, מפות ורישומים. מתוכם 475,000 מתוארכים למאתיים השנים המסתיימות במחצית המאה העשרים ומקורם במשרד התיעוד ההודי (India Office Records and Private Papers) בו נשמרים מסמכים של חברת הודו המזרחית הבריטית. בנוסף נגישים 25,000 כתבי-יד ערביים מימי הביניים בנושאים מדעיים.

בתום המיזם המשותף האחריות לספרייה תימסר לידיה הבלעדיות של הספרייה הלאומית הקטרית (QNL).

## קישורים חיצוניים
* 
* אתר הספרייה

## הערות שוליים

קטגוריה:אתרי אינטרנט
קטגוריה:ספריות דיגיטליות
קטגוריה:קטר: תרבות
דיטר איילטס

**דיטר איילטס** (בגרמנית: **Dieter Eilts**, נולד ב-13 בדצמבר 1964) הוא כדורגלן עבר גרמני ששיחק בוורדר ברמן ובנבחרת גרמניה בעמדת הקשר. נכון לשנת 2015, איילטס הוא מנהל אקדמיית הכדורגל של ורדר ברמן.

איילטס זכה עם נבחרת גרמניה ביורו 1996 ונבחר לנבחרת מצטייני הטורניר של אופ"א.

## קריירת מועדונים
איילטס, יליד  באופגנט-שוט שבגרמניה המערבית, שיחק לאורך כל הקריירה שלו בוורדר ברמן. תחילה במועדון הנוער, ממנו עלה לקבוצת המילואים בשנת 1984. בשנת 1985 ערך איילטס את הופעת הבכורה בקבוצה הבכירה לאחר שכישרונו התגלה על ידי המאמן אוטו ריהאגל, ועד שנת 1988 שיחק בקבוצה הבכירה ובקבוצת המילואים לסירוגין, ובשנת 1988 הפך לשחקן קבוע בקבוצה הבכירה, בה שיחק עד לשנת 2002. איילטס צבר 390 הופעות בבונדסליגה במדי ורדר ברמן, בהן כבש שבעה שערים, והוא ממוקם במקום השלישי בטבלת שיאני ההופעות של ורדר ברמן בכל הזמנים, אחרי דיטר בורדנסקי והורסט-דיטר הוטגס. בשנותיו האחרונות בקבוצה שימש איילטס קפטן, עד לפרישתו בשנת 2002.

איילטס זכה עם ורדר ברמן בשתי אליפויות הבונדסליגה, הראשונה בשנת 1988 והשנייה בשנת 1993. כמו כן, זכה איילטס עם ורדר ברמן בשלושה גביעים מקומיים, ואף זכה פעם אחת עם הקבוצה בגביע אירופה למחזיקות גביע בשנת 1992, לאחר ניצחון 2-0 במשחק הגמר מול מונקו, בו שיחק 90 דקות.

## קריירה בינלאומית
הצלחתו של איילטס בוורדר ברמן, מסירותו לקבוצה, עוצמתו הפיזית וראיית המשחק שלו, הקנו לו מקום בסגל נבחרת גרמניה ליורו 1996. בטורניר זה פתח בהרכב נבחרתו בכל משחקיה, ובכולם אף השלים את מלוא הדקות, למעט משחק הגמר מול נבחרת צ'כיה, בו נפצע איילטס והוחלף במחצית על ידי חברו לוורדר ברמן, מרקו בודה. במשחק זה ניצחה גרמניה בתוצאה 2-1 מצמד של אוליבר בירהוף, וזכתה בגביע. איילטס הצטיין לאורך כל הטורניר ונבחר לנבחרת מצטייני היורו של אופ"א. למרות הצלחתו של איילטס בטורניר זה, הוא לא זומן לטורנירים גדולים נוספים, והופעתו האחרונה בנבחרת נערכה בשנת 1997. איילטס צבר בסך הכל 31 הופעות במדי הנבחרת, בהן לא הבקיע.

## לאחר הפרישה
איילטס אימן לאחר פרישתו את קבוצת הנוער עד גיל 19 של ורדר ברמן, ולאחר מכן את נבחרות גרמניה הצעירות השונות. בעונת 2008/09 אימן את הנזה רוסטוק, ששיחקה אז בליגת הבונדסליגה השנייה, אך פוטר בחודש מרץ באותה עונה בגין תוצאות דלות. 

החל מחודש מרץ 2012, איילטס מנהל את אקדמיית הכדורגל של ורדר ברמן.

## תארים
עם ורדר ברמן:
* אליפות הבונדסליגה (2): 1988, 1993
* הגביע הגרמני (3): 1991, 1994, 1999
* גביע אירופה למחזיקות גביע: 1992

עם נבחרת גרמניה: 
* אליפות אירופה בכדורגל: 1996

## קישורים חיצוניים

## הערות שוליים

קטגוריה:קשרי כדורגל גרמנים
קטגוריה:כדורגלני ורדר ברמן
קטגוריה:כדורגלני נבחרת גרמניה
קטגוריה:כדורגלנים גרמנים
קטגוריה:כדורגלני יורו 1996
קטגוריה:גרמנים שנולדו ב-1964
פנדורה (ארכיון)

**פנדורה** הוא אתר אינטרנט לאחסון ולשימור פרסומים מקוונים של אוסטרליה. הוא הוקם ב-1996 על ידי הספרייה הלאומית של אוסטרליה ומתפתח בשיתוף עם ספריות מדינה ומוסדות תרבות ביניהם המכון האוסטרלי ללימודים אבוריג'יניים, אנדרטת המלחמה של אוסטרליה והארכיון הלאומי לסרטים ושמע.

בנוסף לדמות המיתולוגית פנדורה, השם הוא ראשי תיבות בדיעבד למטרת הארכיון: "שימור וגישה למאגרי מסמכים ברשת של אוסטרליה" (Preserving and Accessing Networked Documentary Resources of Australia).

בחירת האתרים שיופיעו בארכיון נקבעת באופן עצמאי על ידי כל אחד מהגופים המשתתפים לפי אמות מידה שאותו גוף קובע ואשר תואמות את מטרות המיזם. על הארכיון לקבל היתר מכל אתר המופיע בו על מנת לאזכר אותו.

## קישורים חיצוניים
* 

* אתר הספרייה הלאומית האוסטרלית

## הערות שוליים

קטגוריה:אתרי אינטרנט שהושקו ב-1996
קטגוריה:ספריות דיגיטליות
עלמא (להקה)

**עלמא** היא להקת טריו ישראלית המנגנת טקסטים המושפעים מן המקורות ומן השירה היהודית־ישראלית החדשה על גבי מוזיקה המושפעת מפיוטים וניגונים מסורתיים לצד מוזיקת עולם ואינדי.

## ביוגרפיה
חברי ההרכב הם: 
*אליאב אובל־נאמן נולד ב-1978, גדל בבית דתי לאומי בירושלים ומנגן בפסנתר ובגיטרה.
*רעיה מוסקל, ילידת גבעת שמואל (1976), בת למשפחה בוכרית מסורתית. נגנית אקורדיון ופסנתר. 
*אברהם מוסקל נולד ב-1977 וגדל במשפחה חרדית של חסידי ויזניץ בבני ברק, נגן גיטרה, בגיל 16 יצא בשאלה ולאחר מכן הוא ורעיה התקרבו בחזרה יחד לדת.

אליאב ואברהם מוסקל נפגשו לראשונה בטיול בגרנדה, ספרד, בשנת 2000. שנה אחר כך פגשו את רעיה בג'אם סשן במוסררה, והקימו את ההרכב.

ב־2007 יצא לאור אלבומם הראשון "מעל מה שאנחנו" וזכה להצלחה על אף ששווק ללא חברת יחסי ציבור. השירים הבולטים בו הם "אילו פינו" ו"ניגון לבניה" ובמיוחד השיר "שיר" (המוכר כ"שיר האיילה"), שנכתב על ידי יונה וולך והולחן על ידי אליאב.

אלבומם השני "שער", יצא בתחילת 2012. השיר "ואם היינו" הכלול בו נכנס לפלייליסט של גלגל״צ.

אלבומם השלישי "לכבוד המקום", הושק במאי 2017, במופע במועדון זאפה בירושלים.

אלבומם הרביעי "לוחות הלב" הושק בספטמבר 2024.

## דיסקוגרפיה
* 2007 – מעל מה שאנחנו
* 2013 – שער
* 2017 - לכבוד המקום
* 2024 - לוחות הלב

## קישורים חיצוניים
* 

* 
## הערות שוליים

קטגוריה:שלישיות מוזיקליות ישראליות
עונת 1961/1962 בליגה הלאומית

**עונת 1961/1962** בליגה הלאומית הייתה העונה השביעית של הליגה הלאומית כליגת הכדורגל הבכירה בישראל.

על ניצחון במשחק הוענקו שתי נקודות ונקודה בודדת הוענקה על תיקו. במידה והיה שוויון בנקודות, נקבע הדירוג בטבלה על פי יחס שערים. הליגה כללה 12 קבוצות. העונה החלה ב-23 בספטמבר 1961 והסתיימה ב-28 באפריל 1962. העונה הסדירה בפעם הרביעית ברציפות הסתיימה בניצחון של הפועל פתח תקווה. שיא זה לא נשבר עד היום. המבקיעים המצטיינים של העונה היו יצחק נזרי מהפועל טבריה ושלמה לוי מהפועל חיפה שכבשו 16 שערים כ"א. 

בסיום העונה מכבי נתניה ירדה לליגת המשנה ובמקומה לליגה הלאומית עלתה קבוצת הכח מכבי רמת גן.

## טבלת הליגה

קטגוריה:1961 בישראל: כדורגל
קטגוריה:1962 בישראל: כדורגל
קטגוריה:עונות בליגה העליונה בכדורגל בישראל
קטגוריה:תחרויות כדורגל ב-1961
קטגוריה:תחרויות כדורגל ב-1962
ויקטור פאצ'ו

**ויקטור פאצ'ו** (באלבנית: **Viktor Paço**; כונה בישראל  **ויקטור פאצ'ה**; נולד ב-14 בפברואר 1974) הוא כדורגלן עבר אלבני ששיחק בעמדת החלוץ.

## קריירת משחק
פאצ'ו החל את הקריירה בקבוצת פלמורטרי מהעיר ולורה שבאלבניה. בגיל צעיר עבר לאתלטיקו מדריד וצורף לסגל קבוצת המילואים של המועדון. כשהיה בן 18 עבר ליוון וחתם בקבוצת א.א.ק. אתונה, אך לא שיחק במדי הקבוצה, וכעבור שנה עבר לקפריסין ושיחק בא.א.ק. לרנקה. בשנת 1995 שב לקבוצת נעוריו ואת עונתו האחרונה במדיה, , סיים כמלך השערים. ביצועיו בקבוצה צדו את עיניו של מאמן נבחרת אלבניה והוא זומן לסגל הנבחרת ובה רשם ארבע הופעות. בתום העונה המוצלחת עבר למריבור וזכה עמה באליפות סלובניה ומשם עבר להיידוק ספליט מליגת העל הקרואטית.

בתחילת עונת 1998/1999 הגיע פאצ'ו לישראל וחתם בקבוצת הפועל ירושלים ששיחקה אז בליגה הבכירה. לאחר חצי עונה מוצלחת בה כבש תשעה שערים ב-13 משחקים הושאל למכבי חיפה שהתמודדה על תואר האליפות ועברה את שלב שמינית הגמר בגביע אירופה למחזיקות גביע, וזאת בעקבות מכירתו של חלוץ הקבוצה אלון מזרחי לניס. במכבי חיפה נאלץ פאצ'ו להתמודד על מקום בהרכב עם חלוץ הרכש רונן חרזי, וכבש ארבעה שערים עד תום העונה. הקבוצה לא הצליחה לזכות באליפות ונשרה מהטורניר האירופאי לאחר שהפסידה בשלב רבע הגמר ללוקומוטיב מוסקבה. במשחקה של חיפה נגד עירוני אשדוד באותה עונה זרק פאצ'ו בכעס את אחת מנעליו על ראשו של שוער אשדוד לאחר שהחטיא בעיטה לשער.

לקראת עונת 1999/2000 עבר פאצ'ו לבית"ר ירושלים, במדיה כבש 13 שערי ליגה כאשר הקבוצה סיימה במקום החמישי, ובגביע המדינה הגיעה עד לשלב הגמר. במשחק הגמר מול הפועל תל אביב השווה פאצ'ו ל-1–1 סמוך לשריקת הסיום של המשחק, והשווה את התוצאה ל-2–2 בדקה ה-119 בהארכה, אך בית"ר הפסידה את הגביע בדו-קרב פנדלים. 

בעונת 2000/2001 עבר פאצ'ו להפועל חיפה כשאת הדרך ההפוכה עושה כוכב הקבוצה ג'ובאני רוסו. חיפה סיימה את העונה במקום השלישי כשפאצ'ו כובש שלושה שערים. בתקופה זו נקלע בעלי המועדון רובי שפירא לקשיים כלכליים ונאלץ לשחרר שחקנים רבים, וכך פאצ'ו מצא את דרכו חזרה לבית"ר ירושלים. בעונה הבאה כבש פאצ'ו שמונה שערים ובית"ר ניצלה מירידה לליגה השנייה במחזורי הסיום. במהלך הקדנציה השנייה בבית"ר הושעה פאצ'ו מאימוני הקבוצה בעקבות התבטאות נגד מאמן הקבוצה אלי כהן. פאצ'ו אף שלח מכתב תלונה לאופ"א וביקש סיוע בהתנהלות מול המועדון, ושב לאימוני הקבוצה לאחר כחודש.

את עונת  פתח פאצ'ו בקוצ'ליספור מליגת העל הטורקית שנשרה בתום העונה לליגה השנייה. פאצ'ו עבר לארצות הברית לקבוצת רוצ'סטר ריינוס, וב-2006 פרש ממשחק פעיל. לאחר פרישתו נשאר פאצ'ו בעיר רוצ'סטר והקים בית ספר לכדורגל.

## קישורים חיצוניים

* עמוד השחקן באתר הרשמי של מכבי חיפה

## הערות שוליים

קטגוריה:כדורגלנים אלבנים
קטגוריה:חלוצי כדורגל אלבנים
קטגוריה:ולורה: כדורגלנים
קטגוריה:כדורגלני נבחרת אלבניה
קטגוריה:כדורגלני א.א.ק. אתונה
קטגוריה:כדורגלני א.א.ק. לרנקה
קטגוריה:כדורגלני מריבור
קטגוריה:כדורגלני היידוק ספליט
קטגוריה:כדורגלני הפועל ירושלים
קטגוריה:כדורגלני מכבי חיפה
קטגוריה:כדורגלני בית"ר ירושלים
קטגוריה:כדורגלני הפועל חיפה
קטגוריה:כדורגלנים זרים בישראל
קטגוריה:ספורטאים אלבנים בספרד
קטגוריה:ספורטאים זרים בקפריסין
קטגוריה:ספורטאים זרים בסלובניה
קטגוריה:ספורטאים זרים בקרואטיה
קטגוריה:ספורטאים אלבנים בישראל
קטגוריה:ספורטאים אלבנים בטורקיה
קטגוריה:ילידי 1974
אמפיצילין

**אמפיצילין **(באנגלית: **Ampicillin**) היא תרופה אנטיביוטית ממשפחת הפניצלינים הסמיסינתטיים. התרופה משמשת לטיפול במגוון זיהומים בקטריאליים, כגון זיהומי דרכי הנשימה, אף אוזן גרון, שלפוחית השתן וזיבה לא מסובכת.אמפיצילין נכללת ברשימת התרופות החיוניות של ארגון הבריאות העולמי החל ממהדורתה הראשונה (1977). בישראל נמכרת התרופה תחת השם המסחרי פניברין, במרשם רופא בלבד.

## שימושים רפואיים
ממוזער|מודל מילוי חלל של מולקולת האמפיצילין
אמפיצילין היא האנטיביוטיקה הראשונה שהייתה בעלת ספקטרום רחב, משמע יעילה בטיפול בחיידקי גראם חיובי וגראם שלילי גם יחד. מחלות נפוצות בהן מטפלים בעזרת אמפיצילין כוללות דלקת גרון, סינוסיטיס, ברונכיטיס, טיפואיד וכן למניעת זיהום סטרפטוקוקוס מקבוצה B בתינוקות.

בנוסף לשימושים אלו, הוא משמש לטיפול במגוון רחב של זיהומים ומחלות הנגרמים על ידי החיידקים הבאים:
* *[[Streptococcus pneumoniae]]*
* *[[Streptococcus pyogenes]]*
* *[[Staphylococcus aureus]]*
* *[[Neisseria meningitidis]]*
* *[[Haemophilus influenzae]]*
* מספר זנים של Enterobacteriaceae
שימוש חשוב נוסף הוא טיפול בזיהומים הנגרמים מחיידקי הסוג *Enterococcus*, זיהומים אלו בדרך כלל מסווגים כזיהום נוזוקומי ונגרמים עקב שהייה וטיפול בבתי חולים.

## תופעות לוואי
כמו מרבית התרופות ממשפחת האמינופניצלינים, אמפיצילין הוא בטוח לשימוש והסיכוי לפתח תלות בחומר זניחה. תופעות הלוואי הנפוצות ביותר לטיפול בו הן פריחה, שלשול ובחילה.התרופה עלולה להזיק לחולים הסובלים מלימפומה, מונונוקלאוזיס זיהומי ובעלי תגובות רגישות יתר או אי ספיקת כליות.

## מנגנון פעולת התרופה
האתר הפעיל בתרופה הוא טבעת בטא-לקטם (β-lactam). התרופה מונעת את פעילותו התקינה של האנזים טרנספפטידאז, אנזים זה אחראי למנגנון ייצור וחידוש של דופן התא הקשיח בחיידקים רבים. פגיעה באנזים גורמת לליזיס לאחר שהתא מייצר דופן פגום, דבר שמוביל למותו.
חיידקים מסוימים (לדוגמה: חלק מהזנים של *Staphylococcus aureus*) פיתחו עמידות לחומר הפעיל הזה, על ידי יצור של אנזים בטא לקטמאז. האנזים פוגע בתפקוד התרופה על ידי הידרוליזה של טבעת הלקטם, בעקבות שינוי זה החומר מאבד את תכונותיו האנטיבקטריאליות.

## היסטוריה
האמפיצילין פותח על ידי חברת התרופות הבריטית Beecham Group בשנת 1961 והיה בעל השפעות דומות לפניצילין, אך בנוסף הראה פעילות אנטיבקטריאלית גם מול חיידקי גראם שלילי. התרופה שווקה לראשונה תחת השם המסחרי פנבריטין (Penbritin).

לפני גילוי האמפיצילין, פניצלינים שימשו לטיפול בחיידקי גראם חיובי בלבד. מאז ועד היום התגלו פניצלינים רבים הפועלים על ספקטרום רחב של חיידקים, כגון אמוקסיצילין וטזוצין. התרופה נמצאת בשימוש נפוץ ורציף עד היום.

## ראו גם
* אנטיביוטיקה
* פנצילין
* אמוקסיצילין

## קישורים חיצוניים

* 
* 
* מידע כללי אודות אמפיצילין באתר Drugs (באנגלית)
* סקירה על אמפיצילין באתר Druginfosys (באנגלית)
* 

* Ampicillin". The American Society of Health-System Pharmacists. Retrieved Aug 1, 2015.
* WHO Model List of EssentialMedicines. *World Health Organization*. October 2013. Retrieved 22 April 2014.
* Acred, P; Brown, D. M.; Turner, D. H.; Wilson, M. J. (April 1962). "Pharmacology and chemotherapy of ampicillin--a new broad-spectrum penicillin". *Br J Pharmacol Chemother* 18 (2): 356–69. doi:10.1111/j.1476-5381.1962.tb01416.x.PMC 1482127. 


קטגוריה:פניצילינים
קטגוריה:תרופות לפי א'-ב'
קטגוריה:היסטוריה של הרפואה
קטגוריה:רשימת התרופות החיוניות של ארגון הבריאות העולמי
ארץ הפלאות

ממוזער|335x335px|בארמונה של המלכה האדומה, שליטת ארץ הפלאות.
**ארץ הפלאות** (באנגלית: **Wonderland**) היא ארץ בדיונית מתוך ספרו של לואיס קרול "הרפתקאות אליס בארץ הפלאות" (1865).

## גאוגרפיה
בסיפור, המעבר לארץ הפלאות נעשה דרך מעבר תת-קרקעי, ואליס מגיעה אליה על ידי נפילה במורד מחילתו של הארנב הלבן, ככל הנראה על גדת נהר התמזה. המיקום של ארץ הפלאות מוערך על פי נתונים אלו להיות מתחת למחוז אוקספורדשייר. קרול לא מציין בספרו באיזה עומק נמצאת ארץ הפלאות, אך אליס דנה בשאלה זו בעצמה עת שהיא נופלת במורד המחילה. היא תוהה האם כבר עברה את מרכז כדור הארץ, והאם תצוץ מצידו השני.רוב ארץ הפלאות היא אזור מיוער, ויש גדילה מרובה של פטריות. הארץ מלאה בגנים שמורים ומטופחים היטב, ומצויים בה גם בתים, כדוגמת בית הדוכסית וביתו של הארנב הלבן. ידוע גם שקיים בארץ ים וחוף. 

## שלטון
ארץ הפלאות נשלטת באופן טוטליטרי על ידי המלכה האדומה (קלף מלכה, מסוג לב). המלכה שולטת באכזריות, והמלך האדום נאלץ באופן קבוע לנסות להניא אותה מהוצאות להורג בעריפת ראש. חיות שונות בארמון משמשות ככלי משחק (כדוגמת פלמינגו המשמש כמחבט), ככיסאות, וכהדום לרגליים.הספר מכיל גם דוכסית, אך מעמדה אינו היה ברור. 

## אוכלוסייה
ממוזער|266x266px|מסיבת תה עם הכובען והארנביב.
האוכלוסייה המרכזית היא קלפי משחק שונים: משפחת המלוכה (לב), אנשי חצר (יהלום), חיילים (תלתן), ומשרתים (עלה). בנוסף, ישנם הרבה סוגים של חיות מדברות. בין הדמויות שאליס פוגשת בארץ הפלאות:
* ביל הלטאה
* הזחל
* חתול צ'שייר
* דודו
* עכבר
* דוכסית
* גריפין
* מלך הלבבות
* נסיך הלבבות
* הכובען
* ארנביב
* מלכת הלבבות
* הארנב הלבן

## ראו גם
* ארץ עוץ
* הארץ התיכונה
* נרניה
* ארץ לעולם לא
* ארץ הפיות (ספרות)

## קישורים חיצוניים
* מפה בדיונית של ארץ הפלאות

קטגוריה:הרפתקאות אליס בארץ הפלאות
פין (מלחמת הכוכבים)

**פין** (באנגלית: **Finn**) הוא דמות בדיונית מסדרת הסרטים "מלחמת הכוכבים". הופיע לראשונה בסרט מלחמת הכוכבים - פרק 7: הכוח מתעורר. דמותו היא הגיבור המשני בסרט, לצדה של ריי, הגיבורה הראשית.

את דמותו של פין מגלם השחקן ג'ון בויגה.

## ביוגרפיה
פין, שמקום הולדתו לא ידוע, נלקח מביתו וממשפחתו כילד צעיר. בתחילה עובד פין כתברואן, אך לאחר מכן משולב בתוכנית האימונים לחיילי סער של המסדר הראשון. מאחר שחיילי הסער אינם מקבלים שמות, הוא זכה למספר הסידורי **FN-2187** ושובץ תחת פיקודה של קפטן פאזמה.

### ב[[מלחמת הכוכבים - פרק 7: הכוח מתעורר|כוח מתעורר]]
במהלך אירועי הסרט משובץ פין למשימתו הראשונה, תפיסתה של מפה המובילה לג'די האחרון, לוק סקייווקר על הכוכב ג'אקו, הנמצאת בידיו של לור סאן טקה. לור סאן טקה נהרג בידי קיילו רן שהגיע למקום מוקדם יותר. כועס על מותו פו דמרון מנסה לירות ברן, שעוצר את קרן הלייזר במעופה. לאחר שדמרון נלקח בשבי מצווה מנהיג המשימה, קיילו רן, על חיילי הסער לחסל את כל תושבי הכפר. פין, מזועזע עדיין ממות אחד מחבריו, אינו מסוגל לבצע את הפקודה.

כשהוא חוזר למשחתת הבין-כוכבית הוא מזועזע עדיין ונתקף חרדה, מה שגורם לו להסיר את קסדתו. קפטן פאזמה מוצאת אותו במצבו זה, ודורשת ממנו להתייצב בלשכתה. FN-2187 מחליט לערוק מכוחות הסער של המסדר הראשון, ולשם כך הוא מחלץ את דמרון השבוי במטרה שהלה יבריח את שניהם בחללית TIE fighter. במהלך מנוסתם מעניק לו דמרון את השם **פין**, בו הוא נקרא מאותו רגע ואילך.

במהלך הסרט פוגש פין בריי. הוא מתחזה לחבר בברית המורדים וקונה בכך את אמונה. ריי הופכת לחברתו ובת בריתו, ופין עושה כמיטב יכולתו להגן עליה ולהציל אותה (אם כי בכל המקרים שבהם ניסה לסייע לה התברר כי ריי הצליחה להיחלץ בכוחות עצמה). לבסוף הוא מחליט להצטרף למורדים ומסייע במתקפה על קוטל הכוכבים (אם כי גם כאן המניע האמיתי שלו הוא הרצון לחלץ את ריי השבויה).

במסגרת נסיונותיו לסייע לריי הוא מנהל קרב חרבות אור חסר סיכוי מול קיילו רן, במהלכו הוא נפצע קשה ומאבד את הכרתו. פין מחוסר ההכרה מחולץ על ידי ריי וצ'ובאקה.
### ב[[מלחמת הכוכבים - פרק 8: אחרוני הג'דיי|אחרוני הג'דיי]]

### ב[[מלחמת הכוכבים - פרק 9: עלייתו של סקייווקר|עלייתו של סקייווקר]]

## קישורים חיצוניים

* 

קטגוריה:דמויות במלחמת הכוכבים
קטגוריה:יתומים בדיוניים
קטגוריה:דמויות שחורות בסרטים
ניקי אמוקה-בירד

**ניקי אמוקה-בירד** (באנגלית: **Nikki Amuka-Bird**; נולדה ב-27 בפברואר 1976) היא שחקנית תיאטרון, קולנוע וטלוויזיה בריטית ילידת ניגריה.

## ביוגרפיה
ניקי אמוקה-בירד נולדה במדינת דלתה שבניגריה, שם חי אביה. בגיל צעיר היא עזבה את ניגריה עם אמה וגדלה באנגליה ובאנטיגואה. בבריטניה למדה בפנימיה. בתחילה קיוותה להיות רקדנית אך שאיפתה זו סוכלה בגלל פגיעה בגבה. "כאשר נפגעתי בגבי הייתי בשלב שבו חשבתי מה ללמוד באוניברסיטה, וחשבתי לנסות ללמוד בקולג' לדרמה כי ידעתי שאוכל לרקוד שם. רק כאשר הלכתי לבית הספר למשחק נפתח לפני עולם המשחק והתאהבתי בו והפכתי להיות אובססיבית כמו כולם". היא למדה באקדמיה למוזיקה ולאמנויות הדרמה של לונדון (LAMDA) ואחר כך הופיעה בפעם הראשונה עם הלהקה השייקספירית המלכותית.

בתיאטרון שיחקה אמוקה-בירד במחזה "Welcome to Thebe" (התיאטרון המלכותי הלאומי); "הלילה השנים עשר" (תיאטרון בריסטול אולד ויק) עליו הייתה מועמדת לפרס איאן צ'ארלסון לשנת 2004 על תפקידה כוויולה; "World Music" (תיאטרון קרוקיבל בשפילד ודונמאר ורהאוס); "נשים בצמרת" (Oxford Stage Company); "חלום ליל קיץ", "הסערה" והמחזה "משרתם של שני אדונים" (הלהקה השייקספירית המלכותית); "Doubt: A Parable" (תיאטרון טריסייקל).

בקולנוע הופיעה אמוקה בירד בסרט "אות משמיים" (עיבוד מחודש מ-2006) "קארגו", "Almost Heaven" וכן בעיבוד לרומן "סוכנות הבלשיות מס 1" מאת אלכסנדר מק'קול סמית.
בטלוויזיה הופיעה בסדרה "ספוקס", במיני-סדרה "קו היופי", "The Last Enemy", בסדרה "רובין הוד", בסדרת המדע בדיוני "טורצ'ווד" והשתתפה בסדרה "ניצולים" של ה-BBC המציגה עולם אפוקליפטי. ב-2010 שיחקה בתפקיד פקד בילוש גיינור ג'נקינס בסדרת הטלוויזיה "עדות אילמת".

עוד הופיעה אמוקה-בירד בעיבוד של ה-BBC לרומן זוכה הפרסים של אנדראה לוי  "אי קטן" ששודר בדצמבר 2009.

### חיים אישיים
אמוקה-בירד נשואה לשחקן ג'פרי סטרטפילד  אותו פגשה כשהיו יחד בסיור הופעות עם הלהקה השייקספירית המלכותית ביפן.

## פילמוגרפיה

## קישורים חיצוניים

* ריאיון עם ניקי אמוקה-בירד 
* Sophia A. Jackson, "Afridiziak Theatre News interview with Nikki Amuka-Bird, Welcome to Thebes", Afridiziak Theatre News, 3 June 2010.

## הערות שוליים

קטגוריה:שחקניות קולנוע וטלוויזיה אנגליות
קטגוריה:שחקניות תיאטרון אנגליות
קטגוריה:בוגרות האקדמיה למוזיקה ולאמנויות הדרמה של לונדון
קטגוריה:מהגרות מניגריה לממלכה המאוחדת
קטגוריה:בריטיות שנולדו ב-1976
קטגוריה:בריטים שנולדו ב-1976
עונת 1962/1963 בליגה הלאומית

**עונת 1962/1963** בליגה הלאומית הייתה העונה השמינית של הליגה הלאומית כליגת הכדורגל הבכירה בישראל.

על ניצחון במשחק הוענקו שתי נקודות ונקודה בודדת הוענקה על תיקו. במידה והיה שוויון בנקודות, נקבע הדירוג בטבלה על פי יחס שערים. הליגה כללה 12 קבוצות. הליגה נפתחה ב-13 באוקטובר 1962 והסתיימה ב-4 במאי 1963. העונה הסדירה בפעם החמישית ברציפות הסתיימה בניצחון של הפועל פתח תקווה. שיא זה לא נשבר עד היום. המבקיע המצטיין של העונה היה זכריה רצאבי  מהפועל פתח תקווה שכבש 12 שערים. 

בעקבות ההחלטה להרחיב את הליגה ל-15 קבוצות, אף קבוצה לא ירדה ליגה.

## טבלת הליגה

קטגוריה:1962 בישראל: כדורגל
קטגוריה:1963 בישראל: כדורגל
קטגוריה:עונות בליגה העליונה בכדורגל בישראל
קטגוריה:תחרויות כדורגל ב-1962
קטגוריה:תחרויות כדורגל ב-1963
עונת 1963/1964 בליגה הלאומית

**עונת 1963/1964** בליגה הלאומית הייתה העונה התשיעית של הליגה הלאומית כליגת הכדורגל הבכירה בישראל.

על ניצחון במשחק הוענקו שתי נקודות ונקודה בודדת הוענקה על תיקו. במידה והיה שוויון בנקודות, נקבע הדירוג בטבלה על פי יחס שערים. הליגה כללה 15 קבוצות. הליגה נפתחה ב-12 באוקטובר 1963 והסתיימה ב-11 ביולי 1964. הקבוצות שעלו לליגה לאומית היו הפועל רמת גן, מכבי שעריים והפועל לוד. בתום העונה סיימה הפועל רמת גן במקום הראשון וזכתה באליפות. זו הייתה הפעם הראשונה שעולה מליגת משנה זוכה באליפות. המבקיע המצטיין של העונה היה ישראל אשכנזי ממכבי יפו שכבש 21 שערים. 

בסיום העונה הפועל לוד ירדה ליגה לאחר שהות של עונה בודדת בליגה הבכירה. במקומה הועלו לליגה לאומית מכבי נתניה וביתר תל אביב, כך שבעונת 1964/1965 ליגה לאומית כללה 16 קבוצות. 
## טבלת הליגה

## קישורים חיצוניים
* סיכום סטטיסטי של העונה, מתוך עיתון מעריב, 13 ביולי 1964

קטגוריה:1963 בישראל: כדורגל
קטגוריה:1964 בישראל: כדורגל
קטגוריה:עונות בליגה העליונה בכדורגל בישראל
קטגוריה:תחרויות כדורגל ב-1963
קטגוריה:תחרויות כדורגל ב-1964
אולגה פרידמן

**אולגה פרידמן** (באוקראינית: **Ольга Олегівна Фрідман**; נולדה ב-30 בספטמבר 1998) היא טניסאית אוקראינית-ישראלית, אלופת ישראל בטניס לשנת 2015. דורגה בשיאה 232 בעולם.

## קריירה
אולגה פרידמן נולדה בקייב שבאוקראינה למשפחה יהודית. החלה לשחק טניס בגיל 5. בגיל 14 הייתה אלופת אירופה לגילאים שלה ומדורגת ראשונה בעולם. פרידמן, בעלת דרכון אוקראיני וישראלי גרה ומתאמנת בישראל, אך מייצגת את אוקראינה בסבב העולמי בטניס. פרידמן הביעה את רצונה לייצג את ישראל בגביע הפדרציה.

### 2015-2014
בדצמבר 2014 לקחה חלק בטורניר ITF לנוער שנערך בכפר המכביה, והפסידה בגמר בשלוש מערכות לטניסאית הרוסיה מרתה פגינה. באותו חודש השתתפה לראשונה באליפות ישראל בטניס, והודחה בשלב שמינית הגמר לאחר שהפסידה לעפרי לנקרי בשלוש מערכות.

בדצמבר 2015 זכתה באליפות ישראל בטניס, לאחר שניצחה בגמר ניצחה את יוליה גלושקו האלופה היוצאת והמדורגת הבכירה בישראל (2-6, 2-6).

### 2016
בינואר העפילה לגמר טורניר ITF בדייטונה ביץ' שבפלורידה, והפסידה לאון ג'אביור מתוניסיה בשלוש מערכות.

### 2017
בינואר השתתפה בשני טורנירים, ומאז לא שבה לשחק.

## קישורים חיצוניים

* 
* 

## הערות שוליים

קטגוריה:אלופות ישראל בטניס
קטגוריה:ישראליות ילידות אוקראינה
קטגוריה:ישראליות שנולדו ב-1998
קטגוריה:ישראלים שנולדו ב-1998
עונת 1965/1966 בליגה הלאומית

**עונת 1965/1966** בליגה הלאומית הייתה העונה ה-11 של הליגה הלאומית כליגה הבכירה בכדורגל בישראל.

על ניצחון במשחק הוענקו שתי נקודות ונקודה בודדת הוענקה על תיקו. במידה והיה שוויון בנקודות, נקבע הדירוג בטבלה על פי יחס שערים. הליגה כללה 16 קבוצות. הקבוצות שעלו לליגה הלאומית לעונת 1965/1966 היו הפועל מחנה יהודה והפועל באר שבע. העונה החלה ב-2 באוקטובר 1965 והסתיימה ב-28 במאי 1966. בתום העונה סיימה הפועל תל אביב במקום הראשון וזכתה באליפות. המבקיעים המצטיינים של העונה היו משה רומנו  משמשון תל אביב ומרדכי שפיגלר ממכבי נתניה שכבשו 17 שערים כ"א. 

בסיום העונה מכבי פתח תקווה (לראשונה בתולדותיה) ובית"ר תל אביב ירדו ליגה. הקבוצות שעלו לליגה הלאומית לעונת 1966/1968 היו מכבי חיפה וסקציה נס ציונה.

## טבלת הליגה

## קישורים חיצוניים
* סיכום סטטיסטי של העונה, מתוך עיתון מעריב, 30 במאי 1966

קטגוריה:1965 בישראל: כדורגל
קטגוריה:1966 בישראל: כדורגל
קטגוריה:עונות בליגה העליונה בכדורגל בישראל
קטגוריה:תחרויות כדורגל ב-1965
קטגוריה:תחרויות כדורגל ב-1966
דוד רוזן (רב)

הרב **דוד שלמה רוזן** (באנגלית: **David Shlomo Rosen**; נולד ב-1951) הוא הרב הראשי של אירלנד לשעבר, וכעת פעיל בתחום היחסים הבין-דתיים.

## ביוגרפיה
רוזן נולד ב-1951 במחוז ברקשייר שבאנגליה, כבן השלישי במשפחתו. הוא חונך בבריטניה ובירושלים. שירת בצה"ל. בשנים 1975-1979 כיהן כרבה של הקהילה היהודית הגדולה ביותר בדרום אפריקה וכן כדיין בבית הדין הרבני.

בשנים 1979–1985 כיהן הרב רוזן כרב הראשי של אירלנד. בשנת 1985 עבר להתגורר בישראל. בשנת 1997 היה למנהל המשרד הישראלי של הליגה נגד השמצה.

היה אחד החברים בוועדה הביצועית מטעם קונגרס הרבנים והאימאמים למען שלום  וממייסדי שומרי משפט - רבנים למען זכויות האדם. בשנת 2012 מונה כחבר הדירקטוריון היהודי היחיד במרכז הבין-דתי שהקים עבדאללה, מלך ערב הסעודית.

משמש כמנהל הבינלאומי לעניינים בין-דתיים בוועד היהודי-אמריקני, כיועץ לעניינים בין-דתיים לרבנות הראשית בישראל וכחבר ועד בקרן לדו-קיום וכן במועצה הציבורית של ארגון "בצלם".

בשנת 2005 קיבל רוזן תואר אבירות מטעם האפיפיור על תרומתו לפיוס יהודי קתולי וב-2010 קיבל תואר מפקד ממלכת בריטניה, אליזבת השנייה.

### חיים אישיים
ב-1973 נישא ולו שלוש בנות.

## קישורים חיצוניים

* הביוגרפיה של דוד רוזן 
* Rabbi David Rosen, אתר הוועד היהודי-אמריקני 
* דוד רוזן, הדת צריכה להיות חלק מהפתרון, קומון גראונד, 1 במרץ 2005
* דוד רוזן, אח עשו ליעקב - העולם הנוצרי משנה גישה כלפי היהדות, נאמני תורה ועבודה, אוקטובר 2009

* Sarah Eekhoff Zylstra, Orthodox Rabbis Say Christianity Is God's Plan, Vatican Says Stop Evangelizing Jews, Christianity Today, 18 December 2015


## הערות שוליים

קטגוריה:רבנים ראשיים
קטגוריה:יהודים בריטים
קטגוריה:רבנים אירים
קטגוריה:רבנים דרום אפריקאים
קטגוריה:עולים בשנות ה-1980
קטגוריה:מפקדים במסדר האימפריה הבריטית
קטגוריה:צמחונים ישראלים
קטגוריה:ישראלים שנולדו ב-1951
רדוסלב מיכאלסקי

**רדוסלב מיכאלסקי** (בפולנית: **Radosław Michalski**; נולד ב-26 בספטמבר 1969) הוא כדורגלן עבר פולני ששיחק בעמדת הקשר האחורי.

## קריירת משחק
מיכאלסקי החל את הקריירה בקבוצה המקומית בעיר הולדתו, פולוניה גדנסק, בליגה הפולנית הרביעית. בשנת 1992 עבר בתיווך מגלה כישרונות ללגיה ורשה המפורסמת. בלגיה ורשה הוסב מיכאלסקי לתפקיד הקשר האחורי בו שיחק עד תום הקריירה, ובעקבות הצלחתו בעמדה זו זומן לסגל נבחרת פולין. במדי לגיה ורשה זכה מיכאלסקי פעמיים בדאבל (1994 ו-1995) והגיע עמה עד לרבע גמר ליגת האלופות בעונת .

בשנת 1996 נמכר לווידזב לודז'. הקבוצה, שזכתה עונה קודם לכן באליפות, השתתפה בשלב הבתים של ליגת האלופות אך סיימה במקום השלישי והודחה. בתום עונת  קטף מיכאלסקי תואר אליפות נוסף במדי הקבוצה הפולנית.

בחלון ההעברות במחצית עונת  חתם במכבי חיפה תחת הדרכתו של המאמן אלי כהן שהייתה באותה עת במאבקי אליפות. מיכאלסקי חיפה על הקשר הליטאי ריימונדס ז'וטאוטאס שנפצע והושבת לתקופה ארוכה. חיפה כשלה במאבקי האליפות, כהן פוטר ומאמנה החדש של חיפה, אברהם גרנט, ביקש לוותר על שירותיו. מיכאלסקי כמעט וחתם במכבי פתח תקווה, אולם לבסוף נשאר בחיפה, זכה עמה באליפות בעונת  ואף כבש שער במשחק ההכתרה מול מכבי תל אביב.

בשנת 2001 עבר מיכאלסקי לאנורתוסיס פמגוסטה מליגת העל הקפריסאית וזכה עמה בשני גביעים (2002 ו-2003). בשנת 2004 שב לווידזב לודז' ובתום העונה חזר לקפריסין לשורותיה של אפולון לימסול, עמה זכה באליפות ובה סיים את הקריירה.

## קישורים חיצוניים

* דף השחקן של רדוסלב מיכאלסקי, באתר הרשמי של מכבי חיפה

קטגוריה:כדורגלנים פולנים
קטגוריה:קשרי כדורגל פולנים
קטגוריה:כדורגלני לגיה ורשה
קטגוריה:כדורגלני וידזב לודז'
קטגוריה:כדורגלני מכבי חיפה
קטגוריה:כדורגלני אנורתוסיס פמגוסטה
קטגוריה:כדורגלני אפולון לימסול
קטגוריה:כדורגלנים זרים בישראל
קטגוריה:כדורגלני נבחרת פולין
קטגוריה:ספורטאים פולנים בישראל
קטגוריה:ספורטאים זרים בקפריסין
קטגוריה:פולנים שנולדו ב-1969
ראובן כהנא

**ראובן כהנא** (1931 – יוני 2003) היה סוציולוג ישראלי, חוקר חינוך, ופרופסור באוניברסיטה העברית בירושלים.

## ביוגרפיה
ראובן כהנא נולד בשנת 1931 בקיבוץ בית אלפא כבן לעולי העלייה השלישית. על רקע הפילוג הרעיוני בקיבוץ, עזבה המשפחה בשנת 1940 לקיבוץ רמת יוחנן.
את לימודי התואר הראשון סיים כהנא בשנת 1967 באוניברסיטה העברית בחוגים סוציולוגיה ופילוסופיה. את התזה בתואר השני, בסוציולוגיה היסטורית השוואתית, כתב בהדרכתו של פרופ' שמואל נח אייזנשטדט, ואת לימודי הדוקטורט באוניברסיטת ברקלי בארצות הברית.

עם תום לימודיו, חזר כהנא ללמד באוניברסיטה העברית, במחלקה לסוציולוגיה ולאנתרופולוגיה ובבית הספר לחינוך, במגמה לסוציולוגיה של החינוך, שם לימד במשך 33 שנה.

כהנא נפטר ביוני 2003 בירושלים ונקבר בקיבוץ רמת יוחנן. מאז מותו מעניקה המחלקה לסוציולוגיה והמגמה לסוציולוגיה של החינוך באוניברסיטה העברית, פרס על שמו של כהנא לעבודת מ.א. מצטיינת.

## תרומות תאורטיות
* כהנא ניתח את החינוך המקצועי בישראל כמערכת המכשירה כוח אדם מקצועי, על תוכניות הלימודים והפרקטיקות בכיתה.
* כהנא זיהה את המקורות הרעיוניים וארגוניים של תנועות הנוער בישראל ומצא שהן נגזרות של תנועות אירופאיות כגון הקומסמול והוונדרפוגל.
* כהנא ניסח את "הצופן הבלתי פורמלי", הם מאפייני החינוך הבלתי פורמלי. בעקבות מחקר מקיף על תנועות הנוער והחינוך המשלים בישראל.

## ספרים ופרסומים
* כהנא, ראובן. **קווים לניתוח סוציולוגי של ארגוני נוער בלתי-פורמליים**. מגמות, כ"א, 1974. 36--46.
* כהנא, ראובן וסטאר, ליאורה. **חינוך ועבודה: תהליכי סוציאליזציה מקצועית בישראל**. ירושלים: מאגנס. 1984

* Kahane, Reuven. **Legitimating and Integration in Developing Societies: The Case of India**. Boulder, CO: Westview. 1982
* Kahane, Reuven. **Multicode organizations: A conceptual framework for the analysis of boarding schools**. Sociology of Education, 61, 211--226. 1988.
* Kahane, Reuven & Starr, Laura . **Technological knowledge, curriculum and occupational role potential**. Sociological Review, 35, 537-558. 1987.
* Kahane, Reuven (in collaboration with Tamar Rapoport) . **The Origin of Postmodern Youth: Informal Youth Movements in a Comparative Perspective**. New York: Walter de Gruyter. 2001.


## קישורים חיצוניים
* נורית שטדלר, האיש שבקיר: פרופסור ראובן כהנא 1931-2003, 'פקפוק': עיתון הסטודנטים של המחלקה לסוציולוגיה ואנתרופולוגיה, האוניברסיטה העברית בירושלים
* 

## הערות שוליים

קטגוריה:בוגרי האוניברסיטה העברית בירושלים
קטגוריה:בעלי תואר דוקטור מאוניברסיטת קליפורניה בברקלי
קטגוריה:סגל האוניברסיטה העברית בירושלים: חינוך
קטגוריה:סגל האוניברסיטה העברית בירושלים: סוציולוגיה ואנתרופולוגיה
קטגוריה:חוקרי חינוך ישראלים
קטגוריה:אישים הקבורים ברמת יוחנן
קטגוריה:רמת יוחנן: אישים
קטגוריה:אנשי היישוב ילידי הארץ
קטגוריה:חינוך בלתי פורמלי
קטגוריה:ישראלים שנולדו ב-1931
קטגוריה:ישראלים שנפטרו ב-2003
עונת 1964/1965 בליגה הלאומית

**עונת 1964/1965** בליגה הלאומית הייתה העונה העשירית של הליגה הלאומית כליגת הכדורגל הבכירה בישראל.

על ניצחון במשחק הוענקו שתי נקודות ונקודה בודדת הוענקה על תיקו. במידה והיה שוויון בנקודות, נקבע הדירוג בטבלה על פי יחס שערים. הליגה כללה 16 קבוצות. הקבוצות שעלו לליגה לאומית מכבי נתניה וביתר תל אביב. הליגה החלה ב-3 באוקטובר 1964 והסתיימה ב-5 ביוני 1965. העונה הסדירה הסתיימה בזכייתה של הכח רמת גן באליפות הליגה בזכות הפרש שערים עדיף על פני סגניתה, הפועל פתח תקווה. המבקיעים המצטיינים של העונה היו ישראל אשכנזי  ממכבי יפו ויצחק מזרחי מבני יהודה תל אביב שכבשו 18 שערים כ"א. 

בסיום העונה מכבי חיפה (לראשונה בתולדותיה) והפועל טבריה ירדו ליגה. הקבוצות שעלו לליגה הלאומית לעונת 1965/1966 היו הפועל מחנה יהודה והפועל באר שבע.
 
## טבלת הליגה

## קישורים חיצוניים
* סיכום סטטיסטי של העונה, מתוך עיתון מעריב, 8 ביוני 1965

קטגוריה:1964 בישראל: כדורגל
קטגוריה:1965 בישראל: כדורגל
קטגוריה:עונות בליגה העליונה בכדורגל בישראל
קטגוריה:תחרויות כדורגל ב-1964
קטגוריה:תחרויות כדורגל ב-1965
טריקווטרה

שמאל|ממוזער|200px|טריקווטרה שזורה או קשר תלתן
**טְריקְוֶוטְרָה** (מלטינית **tri** - שלוש ו **quetrus** - פינה) היא מבנה הבנוי משלוש וסיקה פיסקיס אליו מוסיפים לעיתים מעגל תוחם או פנימי. המשמעות המקורית הייתה משולש והמושג התייחס לכל צורה בעלת 3 פינות, אך המובן הצטמצם לצורה זו.

בטופולוגיה הוא מוכר כקשר התלתן.

הצורה ידועה גם כ"קשר השילוש" (Trinity Knot) שהוא סמל קלטי שאומץ על ידי הנצרות ופעמים רבות שזור בו מעגל.

ביפן הוא מוכר כסמל מון בשם: מוּסוּבִּי מיצוּגָשיווָה (ביפנית: 結び ミツガシワ) שפירושו פרח תלתן המים (Menyanthes trifoliata).

## שימוש עתיק

הטריקווטרה חרוטה על אבן רוּנית בצפון אירופה ובמטבעות מוקדמים של שבטים גרמאניים. מעריכים שהייתה לה משמעות דתית והיא דומה לסמל הואלקנוּט (Valknut) של עמים סקנדינבים ומקושר לאל אודין.

הצורה מופיעה לעיתים קרובות באיים הבריטיים לאחר התקופה הרומית על עבודות מתכת ובכתבי-יד מעוטרים כדוגמת הספר של קלס. היא נמצאת על צלבים קלטיים וחפצי מתכת מתקופת הנצרות המוקדמת אם כי נראה ששימשה כאיור ולא כסמל דתי.

הנוצרים השתמשו בסמל לציון השילוש הקדוש בעיקר מהתחייה הקלטית במאה ה-19.

## שימוש עכשווי

באירלנד מופיע הסמל בטבעת האירית המסורתית *קְלָדֵךְ* (באירית: fáinne Chladaigh).

מעצבים אירים מודרניים הציגו אותו לבדו תוך התייחסות לתלתן בו השתמש פטריק הקדוש כמטפורה לשילוש.

האומן הנורווגי הלווארד טרטברג (Hallvard Trætteberg) עיצב בין היתר סמלים המבוססים על הטריקווטרה.

הוא מופיע כלוגו בסדרת הטלוויזיה מכושפות ועל כריכת הספר הבדיוני בה "ספר הצללים".

מופיע כמטפורה לדהז'ה וו בסדרה אפל.


Image:Flag of Kashiwazaki, Niigata.svg|סמל יפני ( מון ) של קאשיווזאקי ניאיגטה
Image:Trefoil_knot_left.svg| קשר תלתן
Image:Triquetra-Double.svg|טריקווטרה כפולה
Image:Triquetra-tightly-knotted.svg|טריקווטרה הדוקה
Image:Triquetra-circle-interlaced.svg|טריקווטרה שזורה במעגל כסמל שילוש נוצרי ונצח
Image:Triquetra-Cross.svg|הצלב הקרולינגי
Image:Trikvetra.JPG|אחת מהאבנים הרוניות בפארק של אוניברסיטת אופסלה. מקורה ב פוּנבּוֹ ( אופלנד, שוודיה
Image:Trikvetra-closeup.JPG|תצלום קרוב של האבן


## ראו גם
*טריסקל

## קישורים חיצוניים

*מאמר באנגלית: איך ארנבים נכנסו לבית כנסת

קטגוריה:קשרים
קטגוריה:סמלים
היום השלישי: התחדשות

**היום השלישי: התחדשות** (באנגלית: **Independence Day: Resurgence**) הוא סרט מדע בדיוני אמריקאי בבימויו של רולנד אמריך. הסרט הוא סרט המשך ל"היום השלישי" משנת 1996. בסרט מככבים ג'ף גולדבלום, ביל פולמן, ויויקה איי פוקס, ג'אד הירש וברנט ספיינר בדמויותיהם המקוריות מהסרט הראשון, לצד שחקנים חדשים: ליאם המסוורת', סילה וורד, ג'ואי קינג, שארלוט גינסבורג, ויליאם פיכטנר ועוד. הסרט יצא לאקרנים ב-24 ביוני 2016. הצילומים לסרט החלו ב-20 באפריל 2015 והסתיימו ב-22 באוגוסט 2015.

## עלילה
במהלך 20 השנים שלאחר אירועי הסרט הראשון, הקהילה הבינלאומית מתאוששת ובונה הגנות לכדור הארץ תוך שימוש בטכנולוגיה שהצליחו לחלץ משאריות כוחות החייזרים. יחד עם זאת, החייזרים הצליחו לשלוח אות מצוקה לפני תבוסתם בעוד כוחות חייזרים אחרים הסתתרו במקומות אחרים ביקום. החייזרים בחלל העמוק קיבלו את אות המצוקה ומאיימים פעם נוספת על עתיד האנושות.

## שחקנים
* ג'ף גולדבלום - דייוויד לוינסון, מנהל ESD
* ביל פולמן - תומאס ויטמור, נשיא ארצות הברית לשעבר
* ליאם המסוורת' - ג'ק מוריסון
* סילה וורד - נשיאת ארצות הברית
* ג'אד הירש - יוליוס לוינסון
* אנג'לה יאנג - ריין
* ג'ואי קינג - סאם
* ויויקה איי פוקס - ג'סמין
* ברנט ספיינר - ד"ר ברקיש אוקון
* שארלוט גינסבורג - ד"ר מרקוס
* ויליאם פיכטנר - גנרל אדמס
* גארט ורינג - בובי
* ג'סי אשר - דילן הילר
* לאנס לים - קווין

## הפקה
האפשרות לסרט המשך ליום השלישי נידונה זמן רב, המפיק והתסריטאי דין דבלין ציין בעבר כי תגובת העולם לפיגועי 11 בספטמבר השפיעה עליו משמעותית במחשבה ליצירת סרט המשך. דבלין החל לכתוב עם רולנד אמריך תיאור כללי לתסריט, אך במאי 2004 אמריך אמר כי הוא ודבלין ניסו להבין כיצד להמשיך את הסיפור, אך זה לא עבד והם זנחו את הרעיון. באוקטובר 2009 אמריך אמר שוב כי יש תוכניות לסרט המשך, וכי אף נשקלת האפשרות לשני סרטי המשך על מנת ליצור טרילוגיה. ב-24 ביוני 2011 אישרו דבלין ואמריך כי הם מצאו רעיונות להמשכים והם רוצים שוויל סמית' יופיע בסרטי ההמשך. באוקטובר 2011 נודע כי המשא ומתן עם סמית' נעצר בעקבות סירובה של פוקס לתשלום שכר של 50 מיליון דולר לסמית' עבור שני סרטי המשך. ביולי 2012 דבלין הודיע כי סרט ההמשך עדיין בפיתוח וכי התסריט מתרחש בשנת 2012, 16 שנים לאחר אירועי הסרט הראשון.

במרץ 2013 אמריך ציין כי שמות הסרטים יהיו "ID Forever Part I" ו-"ID Forever Part II". עלילת הסרטים תהיו 20 שנים לאחר הסרט המקורי, כאשר כוחות תגבור של גזע החייזרים המקורי יגיעו לכדור הארץ לאחר קבלת אות המצוקה. ביל פולמן אישר את השתתפותו. הסרטים החדשים יתמקדו בגיבורי הדור הבא, כולל בנו החורג של דמותו של סמית' מהסרט המקורי. ביוני 2013 אושר כי סמית' לא ישתתף בסרטי ההמשך כיוון ש"הוא יקר מדי". היעדרותו של סמית' מסרטי ההמשך מוסברת בסרט על ידי כך שדמותו, סרן סטיב הילר, נהרגה במהלך ניסוי לבחינת מטוס קרב עם טכנולוגיה חייזרית.

### צילומים
הצילומים החלו במאי 2015, באלבקרקי, ניו מקסיקו והסתיימו ב-22 באוגוסט 2015.

## הפצה
במקור הסרט תוכנן להפצה ב-3 ביולי 2015. ב-12 בנובמבר 2013 הוכרז כי הפצת הסרט נדחתה ליולי 2016. בהמשך פוקס שינו את תאריך ההפצה ל-24 ביוני 2016.

## שיווק
ב-13 בדצמבר 2015 שוחרר קדימון ראשון לסרט.

## קישורים חיצוניים

* 

**ביקורות**:
* 
* 
* 
* 
* 
* 
* 

## הערות שוליים

קטגוריה:סרטי פעולה אמריקאיים
קטגוריה:סרטי 2016
קטגוריה:סרטי פוקס המאה ה-20
קטגוריה:סרטי פלישות חוצנים
קטגוריה:סרטי היסטוריה חלופית
קטגוריה:סרטים באנגלית
קטגוריה:סרטי המשך אמריקאיים
קטגוריה:סרטי מדע בדיוני
קטגוריה:סרטי מדע בדיוני מ-2016
קטגוריה:סרטי רולנד אמריך